b'\n_START_ARTICLE_\nRMS Adriatic\n_START_PARAGRAPH_\nRMS Adriatic a fost un pachebot al companiei White Star Line. A fost a patra dintr-un cvartet de nave de 20.000 de tone fiecare numit Cele Patru Mari. Adriatic a fost singura din cele patru care s\xc4\x83 nu fie niciodat\xc4\x83 cea mai mare nav\xc4\x83 din lume dar, din cele patru, a fost cea mai rapid\xc4\x83. Adriatic a fost prima nav\xc4\x83 de pasageri din lume care s\xc4\x83 aib\xc4\x83 bazin de \xc3\xaenot interior \xc8\x99i baie turceasc\xc4\x83._NEWLINE_A fost construit\xc4\x83 de \xc8\x99antierele navale Harland and Wolff \xc8\x99i a fost lansat\xc4\x83 pe 20 septembrie 1906 (\xc3\xaen aceea\xc8\x99i zi cu nava Cunard, Mauretania). C\xc3\xa2nd a fost finalizat\xc4\x83 avea o lungime de 222 metri, o l\xc4\x83\xc8\x9bime de 23 metri, o mas\xc4\x83 de aproximativ 24.500 de tone \xc8\x99i putea atinge o vitez\xc4\x83 maxim\xc4\x83 de 17 noduri (31 km/h). A pornit \xc3\xaen c\xc4\x83l\xc4\x83toria inaugural\xc4\x83 de la Liverpool spre New York pe 8 mai 1907 sub comanda c\xc4\x83pitanului Edward Smith. Dup\xc4\x83 c\xc4\x83l\xc4\x83toria inaugural\xc4\x83 locul de plecare a fost mutat la Southampton. A fost nava ce a inaugurat tradi\xc8\x9bia companiei White Star de a pleca din Southampton \xc8\x99i a fost prima nav\xc4\x83 White Star care s\xc4\x83 utilizeze noul doc construit \xc3\xaen Southampton numit White Star Dock (a fost redenumit Ocean Dock \xc3\xaen 1922). A efectuat curse pe aceast\xc4\x83 rut\xc4\x83 p\xc3\xa2n\xc4\x83 \xc3\xaen 1911 c\xc3\xa2nd a fost preluat\xc4\x83 de Olympic iar Adriatic s-a \xc3\xaentors la punctul de plecare din Liverpool. Adriatic se afla \xc3\xaen New York c\xc3\xa2nd a avut loc dezastrul Titanicului iar mare parte din supravie\xc8\x9buitori s-au \xc3\xaentors \xc3\xaen Anglia la bordul ei, inclusiv patronul White Star, J. Bruce Ismay, \xc8\x99i Millvina Dean, cea mai t\xc3\xa2n\xc4\x83r\xc4\x83 supravie\xc8\x9buitoare. _NEWLINE_\xc3\x8en timpul Primului R\xc4\x83zboi Mondial Adriatic a servit ca nav\xc4\x83 de transportat trupe \xc8\x99i a supravie\xc8\x9buit r\xc4\x83zboiului f\xc4\x83r\xc4\x83 niciun indident. Dup\xc4\x83 terminarea r\xc4\x83zboiului s-a \xc3\xaentors la serviciul civil. \xc3\x8en 1933 a fost retras\xc4\x83 de pe ruta transatlantic\xc4\x83 \xc8\x99i a fost transformat\xc4\x83 \xc3\xaen nav\xc4\x83 de croazier\xc4\x83._NEWLINE_Adriatic a pornit din Liverpool pentru ultima dat\xc4\x83 pe 19 decembrie 1934 \xc3\xaen cea mai lung\xc4\x83 c\xc4\x83l\xc4\x83torie a sa, spre Onomichi, Japonia pentru a fi dezmembrat\xc4\x83.'